**Ministru kabineta rīkojuma projekta “Grozījums Ministru kabineta 2014. gada 12. marta rīkojumā Nr. 113 “Par likumprojekta “Par vidēja termiņa budžeta ietvaru 2015., 2016. un 2017. gadam” un likumprojekta “Par valsts budžetu 2015. gadam” sagatavošanas grafiku”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Likuma par budžetu un finanšu vadību 21.panta trešajā daļā noteikto Saeimas vēlēšanu gadā gadskārtējā valsts budžeta likuma (budžeta likumprojektu paketes) projekts iesniedzams Saeimai ne vēlāk kā četrus mēnešus pēc tam, kad jaunievēlētā Saeima izteikusi Ministru kabinetam savu uzticību.  Ministru kabineta 2014.gada 14.oktobra sēdes protokollēmuma (prot. Nr.55, 63.§) 10.punkts, kas nosaka, ka Finanšu ministrijai līdz 2014.gada 10.novembrim jāsagatavo un jāsniedz izskatīšanai Ministru kabinetā grozījumus „Par likumprojekta “Par vidēja termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas grafiku” (turpmāk - rīkojums Nr.113). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošajā Ministru kabineta 2014.gada 12.marta rīkojumā Nr.113 „Par likumprojekta “Par vidēja termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas grafiku” noteikti izpildes termiņi likumprojekta „Par vidēja termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas uzsākšanas pasākumiem, kurus iespējams īstenot līdz Saeimas vēlēšanām, galīgā lēmuma pieņemšanu atstājot jaunievēlētās Saeimas un Ministru kabineta kompetencē.  2014.gada 14.oktobrī Ministru kabinetā tika izskatīts Finanšu ministrijas sagatavotais informatīvais ziņojums “Par ministriju jaunajām politikas iniciatīvām 2015., 2016. un 2017.gadam” (turpmāk – informatīvais ziņojums). Informatīvajam ziņojumam pievienotajā Ministru kabineta sēdes protokollēmuma (prot. Nr.55, 63§) 10.punktā noteikts, ka Finanšu ministrijai līdz 2014.gada 10.novembrim jāsagatavo un jāsniedz izskatīšanai Ministru kabinetā grozījumus Ministru kabineta 2014.gada 12.marta rīkojumā Nr.113.  Lai nodrošinātu ministrijām un citām centrālajām valsts iestādēm (turpmāk – ministrijas) saimnieciskajā gadā pieejamā finansējuma apjomu, jo ministrijas valsts budžeta līdzekļus var piešķirt vai saņemt tikai ar gadskārtējā valsts budžeta likumā paredzētu apropriāciju likumprojekts „Par valsts budžetu 2015.gadam” jāpieņem savlaicīgi. Ja likumprojekts “Par valsts budžetu 2015.gadam” netiek pieņemts līdz 2015.gada 1.janvārim:   1. Valsts budžeta apropriācijas nepārsniegs divpadsmito daļu no 2014.gada apropriācijas (izņemot iemaksas EK budžetā un izdevumi, kas paredzēti Eiropas Savienības politiku instrumentu un pārējās ārvalstu finanšu palīdzības apguvei):  * nav iespējams pilnībā finansēt izdevumus, kas nepieciešami Latvijas Prezidentūras Eiropas Savienības Padomē nodrošināšanai; * nav iespējams finansēt tos izdevumus, kurus nosaka normatīvie akti, kas stājas spēkā ar 2015.gada 1.janvāri.  1. 2014.gada valsts budžeta likums būs zaudējis spēku, līdz ar to nebūs regulējuma:  * iedzīvotāju ieņēmumu nodokļa sadalījumam starp valsts budžetu un pašvaldībām; * nosacījumiem pašvaldībām iemaksu veikšanai  pašvaldību finanšu izlīdzināšanas fondā un dotācijas saņemšanai  no šī fonda; * ieņēmumu īpatsvariem valsts sociālās apdrošināšanas budžetā; * Valsts prezidenta atalgojumam un reprezentācijas izdevumiem (ja būs pagaidu budžets, tad juridiski tas būtu jāvērtē kopā ar likuma “Par Valsts prezidenta darbības nodrošināšanu normām”); * maksai, kas tiek ieturēta no valsts pensijas, pabalsta vai atlīdzības par to piegādi saņēmēja dzīves vietā.   Ņemot vērā minēto un to, ka 2014.gada 3.oktobrī Latvijā ir notikušas Saeimas vēlēšanas Finanšu ministrija ir sagatavojusi grozījumus Ministru kabineta 2014.gada 12.marta rīkojumā Nr.113. Sagatavotajā rīkojuma projektā tiek noteikti izpildes termiņi vidēja termiņa budžeta ietvara likumprojekta, gadskārtējā valsts budžeta likumprojekta un precizētā vispārējās valdības budžeta plāna sagatavošanai un izskatīšanai Ministru kabinetā, pieņemot, ka jaunais Ministru Kabinets Saeimā tiek apstiprināts 2014.gada 6.novembrī. |
| 3. | Projekta izstrādē iesaistītās institūcijas | Šo jomu neskar. |
| 4. | Cita informācija | Nav. |

*Anotācijas II, III, IV, V, VI un VII sadaļa – projekts šīs jomas neskar.*

Finanšu ministra vietā –

iekšlietu ministrs R.Kozlovskis

29.10.2014.

574

K.Stafecka

Budžeta departamenta Valsts budžeta

politika un kopsavilkuma nodaļas vadītāja vietniece

T. 67095438

[Klinta.Stafecka@fm.gov.lv](mailto:Klinta.Stafecka@fm.gov.lv)